八卦山行
王槐 (Qing)
搜罗金穴穷膏腴，挺而走险森戈殳。仓皇剿抚俱失策，逸去旁县遭焚屠。八卦山前列旗鼓，拥兵观望散部伍。断指淋漓语未终，贼众凭陵气如虎。怪云压阵乘长风，将军骈首县令同。摧枯拉朽一军覆，握拳齧齿真人雄。夫人闻变起呜咽，气激蛾眉惨无色。拚抛骨肉付波臣，忍将红粉罗锋镝。宛转池中死未能，投环先后魂冥冥。捐躯一旦灵旗动，战血千年鬼火青。天慰孤忠留一线，郎君母子重相见。痛哭还疑梦里逢，急收残骨归乡县。簪笔儒臣重策勋，鱼轩象服表贞魂。鄙夫误公失死所，精灵夜夜哭幽坟。我作公诗奋直笔，纸上飞霜耸毛骨。輶轩他日采风谣，会将公事排天阙。